Riesqa lejn tmiemha l-Ġimgħa tal-Moda f’Malta. F’dawn is-sebat ijiem, l-isfilati mtellgħin minn djar tal-moda lokali u barranin kellhom konkorrenza tajba. Il-qofol mistenni jintlaħaq għada bis-16-il edizzjoni tal-Malta Fashion Awards. Mudelli, stilisti, ġurnalisti, personalitajiet distinti u esponenti oħrajn lokali u barranin mid-dinja tal-moda din il-ġimgħa għandhom is-serati tagħhom mimlija bi sfilati tal-moda f’uħud mill-isbaħ postijiet li nsibu fil-belt kapitali Valletta. Minbarra dawn l-isfilati, il-ġimgħa tal-moda f’Malta serviet ta’ vetrina għal diversi disinjaturi Maltin stabbiliti u oħrajn ġodda, kif ukoll ismijiet ta’ disinjaturi ta’ fama mondjali. Is-Sibt filgħaxija jinżel is-siparju fuq il-Ġimgħa ta’ Moda bl-Malta Fashion Awards fi Smart City, serata li tippremja l-aħjar element u talent lokali fl-industrija tal-moda Maltija.